ORDE do 16 de abril de 2007 pola que se aproba a delimitación e a determinación dos materiais de base para a produción de materiais forestais de reprodución de Acer pseudoplatanus L., Fraxinus excelsior L., Pinus sylvestris L., Pseudotsuga menziesii Franco, Prunus avium L., Pinus pinaster Ait., e híbridos artificiais de Castanea spp. no territorio da Comunidade Autónoma de Galicia.
CONSELLERÍA DO MEDIO RURAL — III. OUTRAS DISPOSICIÓNS — 20/04/2007

A publicación do Real decreto 289/2003, do 7 de marzo, sobre comercialización dos materiais forestais de reprodución, incorpora á nosa lexislación nacional a Directiva 1999/105/CE do Consello, do 22 de decembro de 1999, sobre a comercialización dos materiais forestais de reprodución que refunde e actualiza toda a normativa anterior para o efecto.
No punto 1 do artigo 3 do Real decreto 289/2003, antes mencionado, establécese que para a produción de materiais forestais de reprodución destinados á comercialización se utilizarán unicamente materiais de base autorizados.
O punto 2 do mesmo artigo di que os materiais de base só poderán obter a condición de autorizados se garanten as exixencias establecidas nos anexos II, III, IV ou V do real decreto, segundo se trate da produción de materiais forestais de reprodución identificados, seleccionados, cualificados ou contro
lados, respectivamente, e se están referidos a unha unidade denominada unidade de admisión, que estará identificada mediante unha única referencia no correspondente rexistro.
Así mesmo, o punto 3 do mesmo artigo indica que a autorización dos materiais de base para a produción dos materiais forestais de reprodución identificados, cualificados e controlados será efectuada polo órgano competente da respectiva comunidade autónoma, que en Galicia é a Consellería do Medio Rural, quen comunicará os ditos materiais de base á Dirección Xeral para a Biodiversidade, para o seu traslado á Dirección Xeral de Agricultura do Ministerio de Agricultura, Pesca e Alimentación.
O artigo 1.5º do Decreto 135/2004, do 17 de xuño, polo que se crea o Rexistro Galego de Materiais de Base para a Produción de Materiais Forestais de Reprodución, establece como competencias da Dirección Xeral de Montes e Industrias Forestais a xestión do Rexistro Galego de Materiais de Base para a Produción de Materiais Forestais de Reprodución.
En consecuencia, unha vez que a Consellería do Medio Rural realizou os estudos técnicos pertinentes, e comprobou o cumprimento dos requisitos mínimos para a autorización dos materiais de base destinados á produción de materiais de reprodución das categorías identificado, seleccionado, cualificado e controlado, conforme o disposto nos anexos II, III, IV e V, respectivamente, do Real decreto 289/2003, e de acordo co disposto na Lei 1/1983, do 22 de febreiro, reguladora da Xunta e do seu presidente e demais normativa aplicable
DISPOÑO:
Artigo 1º
Aprobar a delimitación e a determinación dos materiais de base para a produción de materiais forestais de reprodución da categoría identificados de Acer pseudoplatanus L. e Fraxinus excelsior L., da categoría seleccionados de Pinus sylvestris L., da categoría cualificados de Pseudotsuga menziesii Franco., Prunus avium L., Pinus pinaster Ait. e híbridos artificiais de Castanea spp., e da categoría controlados de híbridos artificiais de Castanea spp., no territorio da Comunidade de Galicia que aparecen relacionadas no anexo desta orde.
Proceder á inscrición dos devanditos materiais no Rexistro Galego de Materiais de Base para a Produción de Materiais Forestais de Reprodución.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de abril de 2007.
Alfredo Suárez Canal
Conselleiro do Medio Rural